DA Den Europæiske Unions Tidende C 259/3

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 259/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

»BASILICO GENOVESE«

EF-nr. IT/00194/17.04.2001

BOB ( X ) BGB ( )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB eller BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed

Navn : Ministero delle Politiche Agricole e Forestali Adresse : Via XX Settembre, 20 – 00187 Roma Tlf. : (39-06) 4819968 Fax : (39-06) 42013126 E-mail : qualita@politicheagricole.it

2. Sammenslutning

2.1. : Navn : Comitato Promotore D.O.P. Basilico Genovese 2.2. : Adresse : Via Gropallo n.10/5 I-16122 Genova, tlf. (39-10) 876272 2.3. : Sammensætning : producent/forarbejdningsvirksomhed (x) andet ( )

3. Produktets art: Klasse 1.6 — Friske frugter og grønsager.

4. Varespecifikation

(sammenfatning af betingelser i artikel 4, stk. 2)

4.1. Navn:: »Basilico Genovese«

4.2. Beskrivelse:: Hel plante i frisk tilstand, tilhørende arten »Ocimum basilicum L.«, af lokale eller autochtone udvalgte sorter.

Plantens vigtigste egenskaber er som følger:

planten er middelhøj til meget høj med bred og cylinderformet vækst

bladtætheden kan klassificeres som gennemsnitlig — lav, gennemsnitlig, gennemsnitlig — høj

bladene er ægformede

blærer i bladpladen og takket bladrand: ingen/meget begrænset og begrænset

bladene er plane eller konvekse

uden duft af mynte

stærk og karakteristisk duft.

4.3. Geografisk område:: »Basilico Genovese« dyrkes udelukkende på skråningerne ud mod Det Tyrrhenske Hav i regionen Ligurien; dyrkningsområdet afgrænses af vandskellet. I samme område skal emballeringen foregå for at garantere sporbarheden og kontrollen af betegnelsen samt bevaring af produktets kvalitative egenskaber, der let forringes.

4.4. Bevis for oprindelse:: Basilikum har været dyrket lige siden oldtiden, især som prydplante og til udvinding af æteriske olier på grund af disses formodede terapeutiske egenskaber, og blev som sådan indført af romerne, som også tilskrev planten helbredende egenskaber.

I vore dage kendes planten naturligvis mere for dens brug i madlavningen end for de helbredende virkninger, den tilskrives af helsekostindustrien og folkemedicinen.

Basilikum kendes navnlig fra fremstillingen af »pesto genovese«, et typisk italiensk produkt, som stammer fra Ligurien og er kendt i hele verden. Til fremstilling af 'pesto genovese' skal ingredienserne stødes i en marmormorter med en passende pistil af træ, marmor eller glas.

Hovedingrediensen i »pesto genovese« er basilikum, som fra tidernes morgen er kommet fra egnen ud mod Det Tyrrhenske Hav i Ligurien. Denne basilikumart har de organoleptiske egenskaber, der kræves til fremstilling af 'pesto', nemlig total mangel på myntearoma og en meget kraftig og behagelig duft.

I en italiensk opskriftssamling fra 1864 bruges der genovesisk basilikum i flere opskrifter, hvilket viser, at planten nu blev anvendt i daglig madlavning. I Jacini's landbrugsundersøgelse fra 1883 registreres det allerede, at basilikum dyrkes i små drivhuse langs Liguriens kyst til dækning af en stadig stigende efterspørgsel efter denne sort. I begyndelsen var dyrkningen koncentreret i egnen omkring Genova, i nærheden af markedet, og bredte sig siden over et større areal i takt med den voksende efterspørgsel.

Produktets sporbarhed sikres ved, at producenterne af »Basilico Genovese« skal opføres i et særligt producentregister, som føres og holdes ajour af kontrolinstansen. Endvidere skal producenterne hvert år 30 dage inden såning oplyse, hvor stort et areal de agter at dyrke, hvilken frøsort de vil anvende, og i maksimalt hvor store bundter de agter at sælge produktet.

Inden den 31. januar det efterfølgende år skal producenten endvidere meddele, hvor store mængder der faktisk er fremstillet og markedsført.

4.5. Fremstillingsmetode:: Frøene til dyrkning af »Basilico genovese« skal være af arten Ocinum Basilicum L. og have de egenskaber, der er beskrevet i punkt 4.2. Kun lokalt udvalgte sorter egner sig til dyrkning. »Basilico Genovese« kan dyrkes i beskyttet miljø med passende udluftning eller på friland.

I beskyttet miljø kan dyrkningen foregå i bænke eller i jord.

Det er forbudt at dyrke »Basilico Genovese« på substrat, der ikke indeholder jord fra området.

Det er forbudt at bruge methylbromid til desinfektion af jorden.

Den maksimale produktion på årsbasis er:

— dyrkning i beskyttet miljø: 7 000 planter/m2/år

— frilandsdyrkning: 2 000 planter/m2/år.

— dyrkning i beskyttet miljø 10 kg/m2/år

— frilandsdyrkning: 8 kg/m2/år.

4.6. Tilknytning:: Miljø- og jordbundsforholdene i Ligurien er kendetegnet ved et mikroklima, der er gunstigt for dyrkning af basilikum som følge af sammensætningen af og samspillet mellem abiotiske faktorer (jordbund, temperatur, vand, lys og vind) og biotiske faktorer (dyre- og planteorganismer), som kun synes at findes i dette område. Som følge af jordbundsforholdene er valget af afgrødeplanter begrænset. De få indgreb, der foretages i terrænets fysiske egenskaber i forbindelse med dyrkning af basilikum, skyldes udelukkende, at der kræves en særlig høstmetode, som ikke beskadiger planterne. Eventuel jordforbedring er en vigtig faktor i dyrkningen, da man herved kan løse områdets begrænsede og klart identificerbare dræningsproblemer, men synes ikke at påvirke de typiske egenskaber ved slutproduktet. De daglige temperatursvingninger har direkte indflydelse på afgrødevalget, og det samme gælder kvaliteten af og adgangen til vand samt lys- og vindforholdene. Liguriens særlige disposition begunstiger dyrkning af dette krydderi, for da områdets hovedakse følger jordens breddegrader, er afgrøderne udsat for sollys i mange timer, også om vinteren. Den sydvendte beliggenhed sikrer endvidere beskyttelse mod de kolde vinde fra nord, øst og vest (takket være områdets særlige halvmåneform), og havet har en positiv temperaturregulerende indflydelse.

Den basilikum, der dyrkes i Ligurien, er en enestående sammensmeltning af jordbund, miljø og kultur. Liguriens klimaforhold er egenartige med det kraftige lys, også om vinteren, temperaturer der sjældent er under 10 °C og den konstante tempererede vind fra havet, der på sin særlige måde lægger grundlaget for jordens kemisk/fysiske egenskaber; derudover har landbrugerne den tekniske kapacitet og traditionerne, hvorved der skabes et enestående slutprodukt med aromatiske egenskaber, der ikke findes mage til i basilikum, der dyrkes andre steder. Ligurien tilhører samme klimaområde, som det nedre Lazio og Campania, og jordbunden, hvor denne basilikum dyrkes, er den samme som i det nedre Piemonte, men Piemonte har kontinentalklima, og det centrale Italiens jordbund er forskellig fra Liguriens. Kombinationen af klima, jordbund og landbrugernes dyrkningsmetoder er således specifikke og findes ikke mage til andre steder. Den basilikum, der dyrkes i Piemonte eller i andre omkringliggende regioner, er karakteriseret ved en aroma af mynte, medens den der dyrkes længere sydpå er betydelig mindre raffineret. Sammenlignes Liguriens basilikumplanter med andre, bemærkes det, at indholdet af æterisk olie i den liguriske basilikum er betydelig anderledes end i basilikum fra andre områder; dette olieindhold øges betydeligt, når hele dyrkningscyklussen foregår i Ligurien sammenlignet med basilikum dyrket i andre områder i Italien. Den æteriske olies sammensætning er anderledes såvel som forholdet mellem de forskellige stoffer, hvilket giver en tydeligt anderledes aroma. Der kan klart skelnes mellem basilikum, hvis hele dyrkningscyklus foregår i Ligurien, og den, der udsættes for et andet dyrkningsmiljø. Når der tages hensyn til de stoffer, der er til stede i større mængder, eller dem, hvis tilstedeværelse — selv i små doser — kan være udslagsgivende for basilikumbladets endelige aroma, er det klart muligt at skelne den basilikum, der er dyrket i Ligurien, fra den, der dyrkes i andre områder. Hverken aromaens karakteristika eller de kvalitetsmæssige egenskaber hos »basilico genovese« kan adskilles fra det liguriske produktionsområde.

Basilikum er en af Liguriens mest repræsentative og typiske afgrøder og er et symbol på en traditionsrig kogekunst.

Egenskaberne ved »Basilico Genovese«, nemlig total mangel på myntearoma, meget kraftig og behagelig duft og svagt lysegrønne blade, skyldes de særlige klima- og jordbundsforhold, der gør sig gældende i Ligurien. Jordbundsforholdene og solstrålingen er, sammen med et meget mildt klima, hvor havbrisen spiller en fremherskende rolle, bestemmende for produktionsområdets særlige egenskaber. I dette område er der udviklet særlige dyrkningsmetoder, som sikrer en høj og konstant kvalitetsstandard.

Selv om basilikum er en »lille« afgrøde på nationalt og internationalt plan, er det på regionalt plan en vigtig indtægtskilde for de mange landbrugsbedrifter, som dyrker den i drivhuse hele året rundt eller på friland om sommeren. I tyverne og trediverne i sidste århundrede fandt der internationale messer for frugt og grønt sted i Finale Ligure, hvor regionens tidlige frugter og grøntsager, herunder basilikum, var blandt dem, der fik flest præmier. Til bevidning af disse afgrøders betydning for den regionale økonomi kom de italienske landbrugsårbøger og andre dokumenter, der indtil vore dage nøje og med stor interesse har beskrevet dette faktum. Basilikum spiller stadig i dag en væsentlig rolle for landbruget i Ligurien. »Basilico genovese« er en unik sammensmeltning af jordbunden, miljøet og kulturen.

4.7. Kontrolstrukturer::

Navn : Camere di Commercio Industria Artigianato ed Agricoltura di Genova, Savona, Imperia e La Spezia. Adresse : Via Garibaldi n.4 I–16124 Genova

4.8 Mærkning:: Basilikum, der sælges i frisk tilstand, bindes i bundter bestående af planter med mindst to og højst fire bladpar (hele blade). Hvert bundt, der bindes hver for sig, består af tre til ti planter med rod og pakkes i fødevareindpakningspapir forsynet med D.O.P-logo. Større bundter kaldes »buketter« og består af et antal planter svarende til ti bundter.

Basilikum til håndværksmæssig eller industriel forarbejdning pakkes i portioner med hele planter med højst fire bladpar.

Emballagematerialet skal være i overensstemmelse med de gældende bestemmelser og skal være mærket med D.O.P.-logoet og virksomhedens fuldstændige varemærke.

4.9. Nationale krav:: —

(1) Europa-Kommissionen — Generaldirektorat Landbrug — Kvalitetspolitik for landbrugsprodukter — B-1049 Bruxelles.